กรมชลประทาน เร่งเก็บผักตบชวาในคลองบางบัวทอง คาดแล้วเสร็จต้นเดือนพฤษภาคมนี้
นายประพิศ จันทร์มา อธิบดีกรมชลประทาน เปิดเผยว่า เนื่องจากได้รับการร้องเรียนจากประชาชนที่อาศัยอยู่บริเวณคลองบางบัวทอง จังหวัดนนทบุรี ว่าผักตบชวาไหลลงมาสะสมบริเวณคลองจำนวนมาก สร้างความเดือดร้อนให้กับประชาชนในพื้นที่เป็นอย่างมาก จึงสั่งการให้โครงการชลประทานนนทบุรี สำนักงานชลประทานที่ 11 โดยนายทรงพล สวยสม ผู้อำนวยการโครงการชลประทานนนทบุรี นำเครื่องจักร เครื่องมือ อาทิ เรือกำจัดผักตบชวาและรถแมคโฮ เข้าไปดำเนินการกำจัดวัชพืช โดยเฉพาะผักตบชวา พร้อมประสานไปยังหน่วยงานท้องถิ่นและสำนักงานโยธาธิการและผังเมืองจังหวัดนนทบุรี เพื่อบูรณาการการทำงานร่วมกัน ตามนโยบายของรัฐบาล โดยรองนายกรัฐมนตรี (พลเอก ประวิตร วงษ์สุวรรณ) ในฐานะผู้อำนวยการกองอำนวยการน้ำแห่งชาติ(กอนช.) และนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ที่ได้กำชับให้ทุกหน่วยงานเร่งกำจัดวัชพืช ผักตบชวาและสิ่งกีดขวางทางน้ำให้แล้วเสร็จก่อนฤดูฝนจะมา เพื่อบรรเทาความเดือดร้อนของประชาชนและลดผลกระทบที่อาจจะเกิดขึ้น คาดว่าจะดำเนินการแล้วเสร็จภายในต้นเดือนพฤษภาคม 2564 นี้ทั้งนี้ ยังได้กำชับให้โครงการชลประทานทุกแห่ง เร่งดำเนินการเก็บวัชพืชโดยเฉพาะผักตบชวาที่อยู่ในพื้นที่ของตนเองให้แล้วเสร็จโดยเร็ว เพื่อเพิ่มประสิทธิภาพการระบายน้ำในช่วงฤดูฝนและสนับสนุนน้ำเพื่อการผลิตน้ำประปาให้กับประชาชนในพื้นที่อีกด้วย